Brad Renfro

Bradley Barron Renfro (tuntud laiemalt kui Brad Renfro; 25. juuli 1982 Knoxville, Tennessee – 15. jaanuar 2008 Los Angeles) oli Ameerika Ühendriikide filminäitleja.

Elulugu

Bradley Barron Renfro sündis tehasetöölise Mark Renfro ja tema abikaasa Angela pojana. Peamiselt kasvatas teda isapoolne vanaema Joanne.

Kümneaastasena avastas Bradi tuntud režissööri ja produtsendi Joel Schumacheri tollane personaliagent Mali Finn. Vaatamata sellele, et poisil oli selja taga ainult üks osatäitmine narkovastase programmi DARE rahastatud koolinäidendis, märkas Finn tema annet ja juba 11-aastaselt sai Brad Renfro oma esimese peaosa Schumacheri filmis "Klient" (1994).

Neliteist aastat kestnud näitlejakarjääri vältel mängis Renfro kokku 26 filmis ja telesarjas. Tema tuntumateks osatäitmisteks võib pidada Huckleberry Finni filmis "Tom ja Huck" (1995), noort Michael Sullivani filmis "Noored kuked" (1996), Todd Bowdenit Stephen Kingi jutustusel põhinevas filmis "Andekas õpilane" (1998) ja Marty Pucciot' tõsielulistel sündmustel põhineval filmis "Bully" (2001), mille juures Renfro oli ise ka kaasprodutsent.

Brad Renfro on kirjutanud stsenaariumi Roger Bourdeau lühifilmile "Meter Man" (2000).

Juba lapsest peale kahjustasid Renfro mainet ja karjääri üha süvenev narkosõltuvus ja kuritegelikud kalduvused. 1990. aastatel pidas politsei ta vähemalt kolmel korral kinni seoses narkootikumide omamisega. Viimati vahistati ta narkooperatsiooni käigus 2005. aastal Los Angeleses ja mõisteti kolmeks aastaks tingimisi vangi, kohustusega osaleda narkorehabilitatsiooni programmis. Samuti oli teda korduvalt karistatud joobes ja juhiloata sõidukijuhtimise eest ning korra ka katse eest Floridas jahti ärandada.

15. jaanuaril 2008 leiti 25-aastane näitleja oma Los Angelese korterist surnuna. Surmapõhjuse avalikustas koroner 8. veebruaril – tema lahkamisaruande kohaselt põhjustas näitleja surma heroiini ja morfiini üledoos.

20. jaanuaril 2008 toimus North Knoxville'is Tennessee osariigis Brad Renfro hüvastijätutseremoonia ja 21. jaanuaril maeti ta Blaine'i Red House'i kalmistule.

Brad Renfrost jäi maha poeg Yamato Renfro, kes elab koos emaga Jaapanis ja kelle olemasolust teavitati avalikkust alles näitleja matusepäeval.

Filmid

"Klient" ("The Client", 1994) – Mark Sway
"The Cure" (1995) – Erik
"Tom ja Huck" ("Tom and Huck", 1995) – Huck Finn
"Noored kuked" ("Sleepers", 1996) – noor Michael Sullivan
"Telling Lies in America" (1997) – Karchy "Chucky"/"Slick" Jonas
""Andekas õpilane" ("Apt Pupil", 1998) – Todd Bowden
"2 Little, 2 Late" (1999) – Jimmy Walsh
"Herschel Hopper: New York Rabbit" (2000) – Tanner
"Skipped Parts" (2000) – Dothan Talbot
"Meter Man" (2000) – Sal
"The Theory of the Leisure Class" (2001) – Billy
"Happy Campers" (2001) – Wichita
"Tart" (2001) – William Sellers
"Bully" (2001) – Marty Puccio
"Ghost World" (2001) – Josh
"Deuces Wild" (2002) – Bobby
"American Girl" (2002) – Jay Grubb
"The Job" (2003) – Troy Riverside
"The Car Kid" (2003)
"Mummy an' the Armadillo" (2004) – Wyatte
"Hollywood Flies" (2004) – Jamie
"Hullusärk" ("The Jacket", 2005) – võõras
"Coat Pockets" (2005) – Kenny
"Law & Order: Criminal Intent" (osa "Watch", 2006) – Duane Wilson
"10th & Wolf" (2006) – Vincent
"The Informers" (2008, linastub postuumselt) – Jack

Auhinnad
1995 – noore näitleja auhind Young Artist Award (film "Klient")
1995 – noore näitleja auhind YoungStar Award (film "Klient")
1998 – Tokyo rahvusvahelise filmifestivali parima meesnäitleja auhind (film "Andekas õpilane")
2004 – Sedona rahvusvahelise filmifestivali režissööride valiku auhind

Välislingid

BradRenfro.org (ingliskeelne fännileht)

Ameerika Ühendriikide filminäitlejad
Ameerika Ühendriikide stsenaristid
Sündinud 1982
Surnud 2008